  Майя Бывальцева Удмуртиын «Медиапатруль» ӵектос ужаны кутскиз. Кызьы вераз элькунысь физкультурая, спортъя но егитъёсын ужан политикая министрлэсь ужзэ быдэсъясь Игорь Краснов, отчы пыриськисьёс вотэсысь терроризм, мукет калыкъёсты адӟонтэм карон но астэ быдтон мылкыдъёсты пуромытӥсь огинъёсты, озьы ик йырсазез усыкмытӥсь суретъёсты вузан сярысь ивортонъёсты утчало. «Сыӵе группа элькунысь егитъёслэн добровольной калык дружинаоссы вылын кылдӥз. Ал отчы 42 адями пыре. Ваньмон дыръязы соос кыӵе ке сайтъёсы пырало, учко, эскеро, соослэн кылдэмзы сярысь иворто. Кылсярысь, «Синий кит», — вераз Игорь Краснов. Министрлэсь ужзэ быдэсъясь верамъя, коньывуонэ Удмуртиын добровольной калык дружинаос понна смена ортчытозы. Одӥгез ӧр ӵапак медиапатрулированиен герӟаськемын луоз. Радъясьёс ӵектослэн ёзсӧзнэтэз (структураез) но отчы егитъёсты кыскон амалъёс сярысь вераськыны малпало. «Медиапатруль» борды улосвылысь котькудӥз быдэ вуэм адями итӥськыны быгатэ. Милям ог вить-куать муртлэсь группа кылдытэммы потэ, соос вотэсын ялан ужалозы. Калык дружинаез кылдытыны, со „Медиапатруль“ нимаськоз но Удмурт Элькунлэн интывылаз ужалоз Игорь КрасновКышкытлык вайись ивортонъёсын сайтъёс но огинъёс сярысь «Медиапатрульлэн» ёзчиосыз элькунысь физкультурая, спортъя но егитъёсын ужан политикая министерствое верало, нош со улосвылысь кунпуш ужъёсъя министерствоен валче ужа. Эрикрадэз утисьёс со сайтъёсты ворсаны куронэн Роскомнадзоре вазиськозы. Тегъёс: Мерлык Ижкар Интернет Удмуртия дружинникъёс пиналъёс кышкыттэмлык  